SET ภาคบ่ายรูดหนักเกือบ 7 จุด หวั่นหลุดแนวรับ 1,200 แนะจับตาชุมนุมการเมือง
SET ภาคบ่ายรูดหนักเกือบ 7 จุด หวั่นหลุดแนวรับ 1,200 แนะจับตาชุมนุมการเมือง
SET ภาคบ่ายรูดหนักเกือบ 7 จุด หวั่นหลุดแนวรับ 1,200 แนะจับตาชุมนุมการเมือง
26 ต.ค. 2563

ผู้สื่อข่าวรายงานว่า ดัชนีตลาดหุ้นไทย ล่าสุด ณ เวลา 14.42 น. อยู่ที่ระดับ 1,206.93 จุด ปรับตัวลดลง 6.68 จุด ด้วยมูลค่าการซื้อขาย 2.59 หมื่นล้านบาท
ทั้งนี้ น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ผันผวนในกรอบ จากแรงกดดันปัจจัยการเมืองในประเทศ ที่เย็นนี้จะมีการชุมนุมทางการเมืองอีก อีกทั้งยังต้องติดตามการประชุมรัฐสภาสมัยวิสามัญในวันนี้เพื่อร่วมหาแนวทางแก้ปัญหาการเมือง
ส่วนตลาดหุ้นในภูมิภาคเอเชียเช้านี้ก็เคลื่อนไหวในแดนลบเป็นส่วนใหญ่ เช่นเดียวกับดาวโจนส์ฟิวเจอร์สที่ติดลบอยู่ หลังจากที่ไม่มีปัจจัยบวกเด่นชัด ขณะเดียวกันสถานการณ์การแพร่ระบาดไวรัสโควิด-19 ก็มีจำนวนผู้ติดเชื้อเพิ่มขึ้นทั้งในยุโรป และสหรัฐฯ ส่วนมาตรการกระตุ้นเศรษฐกิจของสหรัฐฯก็ยังตกลงกันไม่ได้
อย่างไรก็ดี เข้าใกล้วันเลือกตั้งประธานาธิบดีสหรัฐฯในวันที่ 3 พ.ย.นี้แล้ว ซึ่งคะแนนของนายโดนัลด์ ทรัมป์ ประธานาธิบดีสหรัฐ ก็ตีตื้นขึ้นมาได้เล็กน้อย อย่างไรก็ตามยังต้องติดตามนโยบายต่างประเทศของนายโดนัลด์ ทรัมป์ด้วยว่าจะเป็นอย่างไร และให้ติดตามการประชุมธนาคารกลางญี่ปุ่น (BOJ) และการประชุมธนาคารกลางยุโรป (ECB) ในสัปดาห์นี้ด้วย
สำหรับ แนวโน้มการลงทุนในช่วงบ่ายนี้ ตลาดฯคงจะซึม เนื่องจากต่างรอดูการชุมนุมทางการเมืองในเย็นนี้ พร้อมให้แนวรับ 1,200 จุด ส่วนแนวต้าน 1,220 จุด